Къупщхьэ узхэр гъэхъужынымкIэ лъэбакъуэщIэ
Нарткъалэ и район сымаджэщым къупщхьэ узхэр гъэхъужынымкIэ зэфIэкIышхуэ иIэ хъуащ. Иужьрей зэманым абы операцэу 32-рэ щащIащ шхужь къупщхьэхэр зэхъуэкIыным теухуауэ. Иджыблагъэ аргуэру цIыхуиплIым я лъэгуажьэ къупщхьэхэр зэрахъуэкIащ.
Ди республикэм апхуэдэ операцэ япэкIэ зэи щащIакъым. Лъэгуажьэм иджырей Iэмэпсымэхэр къагъэсэбэпурэ зэреIэзэн хуей щIыкIэр ди дохутырхэм а махуэм яригъэлъэгъуащ республикэм щалъхуа, Урал щыIэ центр инхэм ящыщ зым щылажьэ КъардэнгъущI Альберт.
Операцэ нэужьым зы махуэ фIэкI дэмыкIауэ сымаджэхэр къызэфIагъэувэу щIадзащ. Ахэр мазитIым къриубыдэу хъужыпэну IэщIагъэлIхэм жаIэ.
Нэхъ япэхэм апхуэдэ операцэ ящIын хуейхэр республикэм и щIыбкIэ щыIэ федеральнэ клиникэ зэмылIэужьыгъуэхэм кIуэн хуей хъурт.
КъБР-м Узыншагъэр хъумэнымкIэ и министерствэм и пресс-IуэхущIапIэ.
